[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 3.10.2007

SEC(2007) 1245

ΕΓΓΡΑΦΟ ΕΡΓΑΣΙΑΣ ΤΗΣ ΕΠΙΤΡΟΠΗΣ συνοδευτικό εγγράφου της

Πρότασης ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την προστασία των πεζών και άλλων ανεπαρκώς προστατευόμενων χρηστών των οδών Σύνοψη της εκτίμησης αντικτύπου {COM(2007)560 τελικόSEC(2007)1244}

Η οδηγία 2003/102/ΕΚ[1] του Ευρωπαϊκού Κοινοβουλίου και του Συμβουλίου της 17ης Νοεμβρίου 2003 αναφέρεται στην προστασία των πεζών και άλλων ανεπαρκώς προστατευόμενων χρηστών των οδών έναντι και σε περίπτωση σύγκρουσης με μηχανοκίνητο όχημα. Κατά την έκδοση της παρούσας οδηγίας το Συμβούλιο και το Κοινοβούλιο επισήμαναν την ανάγκη να εξεταστεί κατά πόσο είναι εφικτή η υλοποίηση των απαιτήσεων της δεύτερης φάσης.

Η μελέτη σκοπιμότητας που διεξάχθηκε σύμφωνα το άρθρο 5 της ισχύουσας οδηγίας, κατέδειξε ότι οι απαιτήσεις της φάσης ΙΙ, που πρέπει να υλοποιηθούν έως το 2010, δεν είναι από τεχνικής σκοπιάς εφικτές. Στη μελέτη εξετάζεται επίσης η δυνατότητα χρήσης συστημάτων ενεργητικής ασφάλειας που θα μπορούσαν να είναι διαθέσιμα εντός του απαιτούμενου χρονοδιαγράμματος. Από τα ανωτέρω προκύπτει ότι η χρήση συστημάτων ενίσχυσης της πέδησης θεωρείται κατάλληλη τεχνολογία προς άμεση χρήση.

Προσδιορίστηκαν πέντε επιλογές για περαιτέρω διερεύνηση με σκοπό την εξέταση των αμφιβολιών για το εάν είναι τεχνικά εφικτές οι απαιτήσεις της φάσης ΙΙ. Ωστόσο, δεν πληρούν όλες οι επιλογές τις απαιτήσεις του άρθρου 5 παράγραφος 1 όσον αφορά τη διασφάλιση ότι οι τροποποιημένες απαιτήσεις «έχουν τουλάχιστον ισοδύναμη πραγματική αποτελεσματικότητα». Oι επιλογές αυτές είναι οι εξής:

- να μην αναληφθεί επί του παρόντος καμία δράση όσον αφορά τις απαιτήσεις, ενδεχομένως δε να μετατεθούν οι ημερομηνίες εφαρμογής για τη διευκόλυνση της επίτευξης περαιτέρω προόδου και να συνεχιστεί η παρακολούθηση της τεχνικής προόδου με δυνατότητα τροποποίησης της ισχύουσας οδηγίας σε ένα μεταγενέστερο στάδιο,

- να τροποποιηθούν οι απαιτήσεις παθητικής ασφάλειας της φάσης ΙΙ σύμφωνα με πρόταση του κλάδου ούτως ώστε να καταστεί εφικτή η υλοποίηση,

- να γίνουν τροποποιήσεις μικρής κλίμακας στις απαιτήσεις παθητικής ασφάλειας της φάσης ΙΙ, σύμφωνα με τις προτάσεις που είχαν αρχικά διατυπωθεί από τον εξωτερικό εμπειρογνώμονα κατά την προετοιμασία της μελέτης σκοπιμότητας,

- να γίνουν δραστικότερες τροποποιήσεις στις απαιτήσεις παθητικής ασφάλειας της φάσης ΙΙ, σύμφωνα με τα αποτελέσματα της μελέτης σκοπιμότητας της φάσης ΙΙ,

- να τροποποιηθούν οι απαιτήσεις παθητικής ασφάλειας της φάσης ΙΙ σύμφωνα με τα αποτελέσματα της μελέτης σκοπιμότητας της φάσης ΙΙ και να απαιτηθεί η χρήση πρόσθετων συστημάτων ενεργητικής ασφάλειας ώστε να διασφαλιστεί η διατήρηση του ίδιου επιπέδου ασφάλειας.

Η Επιτροπή θεωρεί πλέον ενδεδειγμένη την πέμπτη επιλογή, επειδή είναι εφικτή και προσφέρει ισοδύναμο ή και καλύτερο επίπεδο ασφάλειας από την τρέχουσα πρόταση.

Συνεπώς, και σύμφωνα με όσα προβλέπονται στην ανακοίνωση της Επιτροπής CARS 21[2], η νέα πρόταση προβλέπει συνδυασμό ενεργητικής και παθητικής ασφάλειας και, ιδίως, τον εξοπλισμό όλων των σχετικών οχημάτων με σύστημα ενίσχυσης της πέδησης (BAS). Η τοποθέτηση ανάλογου συστήματος σε όχημα μπορεί να μειώσει αισθητά την απόσταση ακινητοποίησης του οχήματος σε περίπτωση έκτακτης ανάγκης, με αποτέλεσμα η πρόσκρουση σε πεζό να γίνεται με πολύ μικρότερη ταχύτητα ή και να αποφεύγεται εντελώς. Από την εκτίμηση αντικτύπου του προτεινόμενου κανονισμού προκύπτει ότι το επίπεδο ασφαλείας που παρέχεται στον ανεπαρκώς προστατευόμενο χρήστη των οδών προβλέπεται να διατηρηθεί στα ίδια επίπεδα ή και να βελτιωθεί έναντι εκείνου που παρέχεται από τις απαιτήσεις της δεύτερης φάσης της ισχύουσας οδηγίας.

[1] ΕΕ L 321 της 6.12.03, σ. 15.

[2] Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο - Ένα ανταγωνιστικό κανονιστικό πλαίσιο για την αυτοκινητοβιομηχανία για τον 21ο αιώνα - Θέση της Επιτροπής σχετικά με την τελική έκθεση της ομάδας υψηλού επιπέδου CARS 21 {SEC(2007)77} {SEC(2007)78}.